
	Ημέρα Καρδιάς - Heart Day
στο Σπίτι της Κύπρου
για τη φιλανθρωπική δράση

Με μεγάλη επιτυχία, παρουσία του Πρέσβη της Κυπριακής Δημοκρατίας κ. Σταύρου Αυγουστίδη, πραγματοποιήθηκε την Παρασκευή 8 Δεκεμβρίου 2023, στο Σπίτι της Κύπρου στην Αθήνα, μία ‘Ημέρα Καρδιάς - Heart Day’ για τη φιλανθρωπική δράση «Φτιάξε μια ΚΑΡΔΙΑ για μεγάλα ΑΛΜΑΤΑ – νερό και χΡώμα».

Η εκδήλωση, που πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας, διοργανώθηκε από το Σπίτι της Κύπρου και την Ένωση Κυπρίων Ελλάδος (Ε.Κ.Ε.), σε συνεργασία με την πρωτοβουλία «νερό και χΡώμα», προς ενίσχυση του Παγκύπριου Συνδέσμου Σπανίων Γενετικών Παθήσεων «ΜΟΝΑΔΙΚΑ ΧΑΜΟΓΕΛΑ», του Κέντρου Ανάπτυξης Δεξιοτήτων του Παιδιού «ΤΟ ΑΛΜΑ» του Ιδρύματος «Θεοτόκος» Αμερίκος Αργυρίου και του Κέντρου Θεραπειών και Αποκατάστασης του Ιδρύματος «ΚΙΒΩΤΟΣ».

Στο πλαίσιο της ‘Ημέρας Καρδιάς’ τραγούδησε ο 15χρονος Κύπριος τενόρος Ιωάννης Λιβανός.

Το «νερό και χΡώμα» της κεραμίστριας Άντρης Ευριπίδου Αταλιώτη, που εμπνεύστηκε την υπέροχη πρωτοβουλία «Φτιάξε μια ΚΑΡΔΙΑ για μεγάλα ΑΛΜΑΤΑ», δημιούργησε και φέτος κεραμικές καρδιές, τις οποίες τοποθέτησε σε κουτιά μαζί με κορδέλα, μπογιές και πινέλο.
Λόγω του μεγάλου ενδιαφέροντος για συμμετοχή στη σημαντική αυτή πρωτοβουλία αγάπης και προσφοράς, το «νερό και χΡώμα» διοργανώνει ‘Ημέρες Καρδιάς’, όπου μικροί και μεγάλοι μπορούν να προμηθευτούν το κουτάκι που περιέχει όλα τα υλικά για να το χαρίσουν στους δικούς τους ανθρώπους ή να ζωγραφίσουν τη δικιά τους ξεχωριστή καρδούλα και να στολίσουν χριστουγεννιάτικο δέντρο, προσφέροντας τα μεγαλύτερα και ομορφότερα χαμόγελα σε παιδιά που το έχουν ανάγκη. 

Η πρωτοβουλία έχει τεθεί υπό την αιγίδα της Προέδρου της Βουλής των Αντιπροσώπων κ. Αννίτας Δημητρίου.

